שוטר במשטרת ריברדייל בניו ג'רזי הציל אדם שניסה להתאבד בקפיצה מגשר בכביש 287 בארצות הברית. המעשה האציל של סרג'נט גרג בוגרט תועד במצלמה שהוצבה על דאשבורד בניידת המשטרתית.
המקרה אירע אתמול (שני) סמוך לשעה 11:30 בבוקר (זמן מקומי) כשכמה נוסעים בכביש דיווחו על אדם החוצה את התנועה בכביש. בוגרט היה אחד מהכוחות הראשוניים שהגיעו לזירה. מפקד המשטרה סיפר כי האיש עמד ליד מכונית ובכה מתוך סטרס עמוק. בוגרט ניסה לדבר עמו כדי להרגיע אותו והתקרב אליו, אך בשלב זה הגבר רץ לקצה הגשר.
האדם ניסה לקפוץ מעל גדר הבטון במה שנראה כניסיון התאבדות, אך בוגרט הצליח לתפוס אותו ולמשוך אותו חזרה לפני שהספיק לעבור את הגדר. במהלך התקרית, צעק האיש: "המשפחה שלי מתה, אני רוצה למות".
בוגרט השתלט על האיש והצליח להרגיע אותו. הוא פונה באמצעות אמבולנס לקבלת טיפול פסיכולוגי. זהות האדם טרם התבררה לגמרי אך ידוע כי הוא מגיע מפנסילבניה.